Касьцёл Найсьвяцейшай Тройцы і кляштар францішканаў (Сьвіслач)

**Касьцёл Найсьвяцейшай Тройцы  і кляштар францішканаў**— помнік архітэктуры XVIII стагодзьдзя ў Сьвіслачы. Знаходзіўся ў цэнтры места, на Рынку. Твор традыцыйнай беларускай драўлянай архітэктуры і стылю барока.

Комплекс Сьвіслацкага францішканскага кляштару складаўся з драўлянага касьцёла, мураванага кляштарнага корпуса і агароджы з брамай. У 1860-я гады ўлады Расейскай імпэрыі зьнішчылі касьцёл.

## Гісторыя

### Вялікае Княства Літоўскае
Першы драўляны касьцёл у Сьвіслачы збудавалі паміж 1633 і 1654 (1666) гадамі. У 1705 годзе гарадзенская харунжая Алена Яна з Агінскіх заснавала пры касьцёле кляштар францішканаў. У 1754 годзе ўладальнікі мястэчка Тышкевічы збудавалі новы драўляны касьцёл. На 1779 год ужо існаваў мураваны кляштарны корпус, збудаваны замест ранейшага драўлянага.

### Пад уладай Расейскай імпэрыі
Па трэцім падзеле Рэчы Паспалітай (1795 год), калі Сьвіслач апынулася ў складзе Расейскай імпэрыі, касьцёл і кляштар працягвалі дзеяць. У 1817 годзе будынак кляштару накрылі дахоўкай. Па здушэньні вызвольнага паўстаньня (1830—1831) у 1832 годзе расейскія ўлады ліквідавалі кляштар, а па здушэньні нацыянальна-вызвольнага паўстаньня 1863—1864 гадоў — зачынілі касьцёл і неўзабаве зьнішчылі яго будынак. Атрыманы будаўнічы матэрыял выкарысталі дзеля будаваньня царквы Ўрадавага сыноду Расейскай імпэрыі (Маскоўскай царквы) у вёсцы Лашы.

Намаганьні ўладальніцы манётку графіні Красінскай у 1905 годзе збудаваць на выкупленым пляцы мураваны касьцёл ня далі плёну празь пярэчаньні гарадзенскага і берасьцейскага япіскапа Ўрадавага сыноду.

### Найноўшы час
Касьцельная агароджа захоўвалася яшчэ за часамі міжваеннай Польскай Рэспублікі.

## Архітэктура
Касьцёл — помнік традыцыйнай беларускай драўлянай архітэктуры з рысамі стылю барока. Гэта быў прастакутны зруб з 3-граннай апсыдай, 2-схільны гонтавы дах над якой пераходзіў у вальмавы і завяршаўся сыгнатуркай. Над фасадам узвышалася 2-ярусная 4-гранная шатровая званіца. Асымэтрыю ў кампазыцыю будынка ўносіла бакавая прастакутная закрысьція. Вэртыкальна ашаляваныя фасады праразаліся прастакутнымі аконнымі праёмамі.

Унутраную прастору аздаблялі тры алтары, у галоўным зь якіх знаходзіўся абраз «Найсьвяцейшая Панна Марыя і Сьвяты Францішак». Бакавыя алтары прысьвячаліся Сьвятому Антонію Падуанскаму і Сьвятому Язэпу.

Кляштарны корпус — помнік архітэктуры барока. Гэта быў 2-павярховы будынак з цаглянымі падлогамі і скляпеньнямі. Унізе знаходзілася трапэзная, камора, склад і амбар.

## Галерэя

Śvisłač, Franciškanski. Сьвіслач, Францішканскі (M. Šulc, 1802-03).jpg|Праект муравана касьцёла. М. Шульц, 1802—1803 гг.
Śvisłač, Gimnazičny. Сьвіслач, Гімназічны (N. Orda, 7.07.1868).jpg|Н. Орда, 7 ліпеня 1868 г.
Śvisłač, Rynak, Franciškanski. Сьвіслач, Рынак, Францішканскі (N. Orda, 1875).jpg|Паводле Н. Орды, 1875 г.


Śvisłač, Rynak, Franciškanski. Сьвіслач, Рынак, Францішканскі (1879).jpg|1879 г.
Śvisłač, Franciškanski. Сьвіслач, Францішканскі (1915-18).jpg|1915—1918 гг.
Śvisłač, Rynak, Franciškanski. Сьвіслач, Рынак, Францішканскі (A. Shanberg, 1929).jpg|А. Шанбэрг, 1929 г.


## Заўвагі

## Крыніцы

## Літаратура
* 

## Вонкавыя спасылкі
* 

Сьвіслач
Катэгорыя:Зьнішчаныя касьцёлы Беларусі
Катэгорыя:Сьвіслач